
ENTRODUCION 



Endilguis a tentu Eraclitu 

Las enteracionis tocantis al filosofu d'Efesu Eraclitu son poquinas i la huerca 
d'ellas anegoticas. Los sus datus biograficus an siu arrecogius ena Suida i ena vida 
relata por Diogeni Laerciu, cuya traducion s'espon en esti libru. Se sabi de ciertu que 
vivio entre los sigrus VI i V en. C. en el estau elenu d'Efesu, ena Asia Menol, i que alii 
filosofava. 

Eraclitu pretenecio a la nobreza efesia, comu se entreve enos testus, pero premanecio 
desapartau del mundu polfticu al qual duramenti acensurava. El su pensamientu lanteru 
lo llevava a descarecel el portamientu i jeitu el ombri la calli i a alamental-se pola 
corrucion i las tracamundeas politicas, religion i costumbris. 



A TENTU LA NATURALEZA 

De l'obra d'Eraclitu namas essistin unus cachininus, angunu hata namas d'una 
parabra, que son testimonus dun libru que se perdio ya ena Antiguea. Se salvarun unus 
quantus pensamientus filosoficus i fisicus duna obra que los escrevioris llamavan A 
tentu la naturaleza. Los eruditus tardius destinguierun tres temas: sobre el todu, sobre 
politica i sobre religion. La huerca los fragmentus qu'avemus se puein arremangal entre 
estus tres temas, pero los testus son tan cortus i ambiguus que es conpricau atopal un 
atiju craru. 

El libru tien un estilu particulal, caraiterizau pol periodu aforfsticu, musical, escuru i 
contrapuestu. Diogeni cuenta que namas escrevf-lo lo pusu junta la diosa Artemi por no 
creye-lo dinu de sel leiu pol puebru. Ata Aristoteli se queja de la mala puntuacion los 
testus eraclftius ena su Retolica. 



El pensaeru 

Eraclitu era unu de los fisicus lanterns a las gentis i al su tiempu. El concluyo que 
assolutamenti tolas cosas en el mundu muan de continu, pero no lo hazi a boleu ni duna 
manera catrapea, ni entrapeta, sino conformi a una estrutura logica i comun a la que 
llamava logos. Las muacionis acontecin pun runchaeru que darreu essisti de los 



contrarius en cata duna coyontura o harmonie entre dambas a dos partis, cuya rutaera es 
eterna. Esti mecanismu, enque esta presenteru, se halla encultu i namas las pressonas 
por me de la osservacion prohunda son escapazis d'atopa-lo. 

Comu prencipiu fisicu descogio el huegu — pyr — , un huegu logicu i devinu, presenti 
ena conpostura ciclica la naturaleza i al que van a paral las cosas toas. Esti huegu cuenta 
con materializacionis que muestran qu'essu es assina, comu el sol, la lus, el dia, la flama 
o el rayu. Esta horma de enhuncional el mundu no tola genti la apesca ni barrunta tan en 
siquia i el filosofu lamenta la inorancia los ombris, por no portal-se de horma coscienti 
cono quel'arroea. 

El su pensaeru a siu unu de los mas enfruyentis ena estoria el pensamientu umanu: 
mesmu teorias moernas del Big Bang o el Big Crunch ya estavan destracas ena su obra. 
Hue el utol del que mas deprendierun los estoicus i filosofus moernus comu Nietzsche 
bibierun d'el. Las sabias parabras de Eraclitu sobre el valoreu las percecionis, la 
enportancia cosmica del huegu, la eterna roanga del portamientu natural, la critica a los 
automatismus umanus no cain en el olviu por mas que ajorrin los sigrus. 



La traducion 

Ei siguiu pa la traducion los fragmentus el libra Eraclitu la edicion tradicional de H. 
Diels i W. Kranz de 1951 Die fragmente der Vorsokratiker. La numeracion sigui, 
altuenci, la d'essa obra. Pal testu la vida Eraclitu escritu por Diogeni Laerciu sigu la 
edicion el libra Diogenis Laertii vitae philosophorum d' Oxford de 1964 hecha por H. S. 
Long. Comu anidiu noveosu quiji encluil tamien dos fragmentus papiracius 
relativamenti rezientis atribuius a Eraclitu. Ei siguiu la edicion hecha por Mouraviev 
en el su articulu de 1988 «P. Oxy. LIII 3710: Les nouveaux fragments d'Heraclite». 

La deficulta de traduzil estus testus del griegu antiguu, la huerca d'ellus escritus en 
dialeutu jonicu, se sostriba no ya en el caraiti escachau, remaniu i mestu por destintas 
manus en que mos an llegau, sino ena propia escurana — tematica i sintatica — cona que 
escrevia el utol i en el tenicismu de ciertas parabras. Assinque el terminu hundamental 
de la su filosofia, el logos, apareci traduziu comu razon; la rija, motivu de cambeu, que 
en griegu s'espressa comu iris, aqui la amus traduziu comu rina; el td sophon es lo 
enteligenti; td pan es el todu, mentris que el prural td pdnta es tolas cosas, ec. Eno 
possibri, s'a queriu mantenel el juegu parabras, sempri que no escaleara la conprension, 
mesmu la puntuacion o el ordin sintaticu. 

Ismael Carmona Garcia 
9 Setiembri 2010 



ERACLITU 1 



1. Eraclitu, el de Bloson o, sigun angunus, el de 
Eraconti, era efesiu. Esti afrorecio pa la LXIX Olimpia 2 . Se 
hizu lanteru en el pensaeru pa qualquiel cosa i mirava 
poncima l'ombru, comu se desprendi mesmu de la su obra 
ena que izi «lo muchu deprendiu no ensena a tenel usu de 
razon, pos a Esiodu le huera bichau i a Pitagora lo mesmitu 
qu'a Jenofani i tamien a EcateuV Pos es «una cosa lo 
enteligenti: entendel la menti, la quala govierna to de tolas 
hormas 4 ». Andava ijiendu qu'Omeru era dinu de sel 
hondeau de los certamin i de sel vareau i Arquilocu lo 



mesmu 5 . 



2. Izia tamien que «la soberbia es mestel apaga-la mas 
qu'a un inciendu 6 » i que «es mestel que runchi el puebru 
pola su lei lo mesmitu que pola su muralla'». Retruqueo 
tamien a los efesius por aviental al su companeru 
Ermodoru entre quien iju, izi: «Les convien a los efesius 
mayoris d'ea ahorcal-se tos i dejal a los lampinus la cia, los 
qu'avientarun a Ermodoru, el ombri mas aparenti d'ellus, 
palruceandu: "Que no aiga dengunu mas aparenti que 



1 Biografia destraia de las Vidas de DlOGENl LAERCIU IX 1-17. 

2 Entre los anus 504 i 501 ea. C. 

3 Fragmentu 40. 

4 Fragmentu 4 1 . 

5 Fragmentu 42. 

6 Fragmentu 43. 

7 Fragmentu 44. 



mosotrus, si no, que seya en otra parti i tamien entre otras 
gentis 8 "». En creyendu-le dinu de pone-les leis, lo 
descarecio por causa d'alcuentral-se ya la cia rendia a una 
mala politica. 3. S'arretirava al tempru de Artemi i juegava a 
las tabas conos muchachus i a los efesius qu'estavan palli 
izia, izi: «De que vos estranais, desgraciaos? Es que no trai 
mas cuentu hazel estu que governal entre vosotrus?» 

4. Al final, amisentrau i hollau, vivio enos montis, 
alimentandu-se de yervas i pastu, i, craro, comu le repunteo 
por essi misteriu una idropesia, abajo a la cia i preguntava a 
los meicus duna manera enigmatica si podrian de la lluvia 
hazel sequeru. Comu no s'enteravan, el mesmu agarro i 
s'enterro junta un corral de giies al calol de las bostas cona 
esperanca de jechal el bahiu. Al no servi-le pa na ni na, 
acabo sus dias a la ea de sessenta anus. 

I mis parabras pa el son assin comu sigui: 

Darrejd a EracBtu almire, comu pat el su vivil 
assin escurri^iu, desgraciau, i ahi murio, 

pos su cuerpu, puna mala malotia regd con dugua, la lus 
apago enos sus pdrpagus i escurana le Hew. 

Pero Ermipu dis que el iju a los meicus si alguien pia 
vazial el estantinu i sacal lo umiu. Comu no le hizun casu, 
que el mesmu se pusu al sol i mando a los muchachus que 
lo enplastaran con bostas. Dis que, durandu assin ata el 



' Fragmentu 121. 



sotru dia, murio i l'enterrarun ena agora. Neanti, el de 
Cizicu, dis que comu el no era escapas de quital-se las 
bostas, aspero i se golvio presa los perrus, sin reconocel-se- 
le pola desconposicion. 

5. Era increibri dende chicu, quandu ata de nuevu 
andava ijiendu que no sabia na i ena huerca la ea, ave, lo 
conocia to. No deprendio de naidi, sino que el mesmu dis 
que precuro entendel i aprendel to pola su cuenta 9 , pero 
Sociu dis qu'angunus tienin dichu que el deprendio de 
Jenofani i que Ariston izi en el su A tentu d'Eraclitu que se 
euro de la idropesia i que murio d'otra malotia. Estu 
mesmu izi Ipobotu. 

El libru referiu d'Eraclitu es pol su conteniu A tentu la 
naturale^a i se devii en tres temas: a tentu el todu, otru 
politicu i otru teologicu. 6. Lo pusu junta el tempru 
d'Artemi, sigun angunus, ya que proyeto escrevi-lo lo 
menus craru possibri, de mou i manera que namas los que 
valin lo entendieran i no huera descareciu ende lo vulgal. 
Tamien Timon lo pinta ijiendu: 

I entre ellus, cuqueaol i aguarreagenti Eraclitu, 
enigmatista s'arfava. 

Teofrastu izi que bichava unus escritus por 
malaenconia a meyu acabal i otrus d'otra norma pai. La su 
sena es la grandeza de pensaeru izi Antisteni enas Sucessionis, 



9 Fragmentu 101. 



pos ceyo al germanu el reinau. Tanta fama tenia la obra que 
tamien aparecierun siguioris d'el, los llamaus "eraclitius". 

7. Le paici en general ve-lo equi estu: que del huegu 
tolas cosas se conponin i pa el se resuelvin i que tolas cosas 
acontecin sigun el destinu i pol enfrontilamientu caminus 
encajan los entis. Tamien que tolas cosas estan enllenas de 
almas i genius. Tenia dichu tamien a tentu de tolas cosas 
que se conponin en el mundu, sigun sintia, que mesmu el 
Sol es del grandol que pareci. I izi tamien «los arrayus el 
alma no atoparia ahilandu enque huera envereau por 
qualisquia caminu: tan honda razon tien 10 ». A Popinion 
llamava malotia sagrd i a la vista, enganal-se 11 . Con craria 
aliquandu ena su obra s'espressa i chanamenti, de mou i 
manera que ata el mas apabau facilmenti entiendi i apesca 
levantiju d'alma: la brevitu i el pesu la su espression es 
inconparabri. 

8. I una parti de los sus dogmas son assina: que el 
huegu es elimentu i el cambeu huegu son tolas cosas, 
aconteciendu por rarefacion i densia. Pero na s'espon de 
horma crara. I que to es sigun la contrariea i tolas cosas 
fruyin astilu un riu, el todu esta reballau i que unu solu es el 
mundu: esti sal del huegu i otra vezi se aciendi sigun ciertus 
periodus demuandu el eon enteru i estu aconteci sigun el 
destinu; que de los contrarius, el que lleva a la criacion se 
llama g74erra i mnchaeru, mentris qu'el que bicha al inciendu 



10 Fragmentu 45. 
" Fragmentu 46. 



10 



acuerdu i pas, que el cambiu es caminu parriba i pabaju i 
que el universu surgi por el. 

9. Que entos el huegu espesseau bahea i conpuestu se 
hazi augua, pero l'augua solidified se giielvi tierra: esti ve-lo 
equi es el caminu pabaju. Qu'alu otra ves la tierra se liqua, 
d'ella sal el agua i d'estu lo demas, pos lleva quasi que to a 
la essalacion, a la de la mari i que esta es el caminu parriba. 
I que la essalacion de la tierra i la mari, la qual es crara i 
limpia unas vezis i algotras escura: umenta altonci el huegu 
de las craras i lo umiu de las otras. El cerculu, qual es, no lo 
demuestra: en el, ve-lo i-lo, ain unas artesas giieltas polo 
acuencau pa mosotrus, enas que acucunas las essalacionis 
craras acaban huendu flamas que son las estrellas. Que la 
mas crara es la flama el sol i la mas calienti, 10. pos las otras 
estrellas cain mas largu de la Tierra i por essi misteriu 
alampan i caldean menus, i que la Luna comu esta mas 
cerca a la Tierra, no racea por sitiu espurechu; que el Sol 
ve-lo elli, se muevi ena craria i ena pureza i tien una 
deseparacion propia de mosotrus, assinque calienta i tamien 
alumbra mas. Que el Sol clissa a la Luna, en golteandu-se 
las artesas parriba i que las fasis la Luna duranti el mes 
acontencin en golteandu-se en ella la artesa pa lo chicu. 
Que el dia, la nochi, mesis, estacionis analis, anus, lluvias, 
airis i cosas conparantis a estas acontencin polas deferentis 
essalacionis, 11. pos, de que l'alampanti essalacion esta 
inflama en el reondel el sol, hazi el dia, mentras que, de que 
consigui la parti contraria, se hazi la nochi. Tamien qu'en 



ii 



umentandu de la lus la temperatura se hazi el Veranu i 
albondandu de la escurana lo umiu se produzi el Iviernu. I 
assin a continu con estas cosas i a tentu de otras afirma. A 
tentu de la Tierra, qual, que es, na demuestra, pero tapocu 
na a tentu de las artesas. I estu era lo que a el le parecia. 

Quantu vria dichu Socrati de que se topo cona su 
obra, comu trai Uripidi, sigun izi Ariston, en el capitulu a 
tentu Socrati lo falemus. 12. Seleucu, el gramaticu, ve-lo i izi 
qu'un Croton pai descrevi en el su Bupt qu'un Crati pai hue 
el primeru en trael el libru a la Eladi i que iju que era mestel 
dun naaol deliu pa no ahogal-se en el. Unus lo entitulan 
Musas, otrus A tentu la naturak^a i Diodotu Essatu governiju pa 
una regra vida, otru Conoceol de costumbris, elunicu ordin elmou de 
las cosas toas. Izin pai que quandu le preguntavan por que 
estava callau, izia, izi «paque vosotrus palruceeis». Requiria 
d'el ata Dariu que hormara parti de su sequitu i l'escrevio 
as sin: 

13. «El rei Dariu, de su pairi Istaspi, a Eraclitu el efesiu, 
varon enteligenti, manda salus. 

Espubricasti I'obra A tentu la naturaleza defici de entendel i 
tamien de desprical. Assinque en angunas partis, si se entepreta 
parabra por parabra suya, paid que contien una hueija de la teoria i 
del universu enteru i de las cosas que en el acontecin, lo qual 
prejisamenti estd pendienti de la mas devina movicion. De la mayoria 
ai suspension de juiciu, de moid i manera que los que polo general 
tienin relation conos tus escritus se quean desmentaus de la correta 



12 



espricacion que apareci estal escrita por ti. Assinque el rei Dariu, el 
de Istaspi, quiel participal de las tuyas licionis i education elena. Ac7ii 
yaplontu a mi vista i casa real, 14. pos los griegus, polo general, que 
no son de torteal a los varonis sdbiiis, descarecin los endilguis dauspor 
ellus con belle^apa una ascucha i deprendi^agi dinus. Junta mi, averd 
pa ti to 7m sitiu de preferencia i ca dia una palramenta bella i dina i 
una vida reputd conas tus recomendationis.y> 

aEraclitu el efesiu al rei Dariu, de supairi Istaspi, salus. 

Quantus por fortuna vivin ena Tierra estdn largu de la verdd i 
de la pldtica de lojustu i acuin a no sel escapds de hartal-se i a la 
faroleria por causa duna misera embecilid. Pero yo, que tengu la 
capacid d'olvial-me de toa malicia i rehuyu duna hartalga del to 
familial por repelusa i por arroeal-me de fachenda, no tengu la 
entention de dil alpais lospersas, aviandu-me conas mispocas cosinas 
sigun mi opinions 

Assina hue el ombri ata con el rei. 

15. Demetriu izi enos Tocayus que Eraclitu descarecio 
ata a los ateniensis, al tenel fama suprema, i despreciau 
polos efesius mas que na ena hazienda. S'acuerda d'el 
tamien Demetriu, el de Faleru, ena su Apologia Socrati. 
Muchus ain que sacan pai la su obra de el, mesmu 
Antisteni, Eraclidi el Ponticu, Cleanti [el Ponticu], Esferu el 
Estoicu i por parti de Pausania, el llamau eraclitista, tamien 
Nicomedi i Dionisiu; de los gramaticus, Diodotu, quien no 
izi sel la su obra a tentu la naturaleza, sino de politica: las 
cosas a tentu la naturaleza aparecin puestas enos ejemprus. 

16. Jeronimu dis que ata Escitinu, el poeta los yambus, 
dejo vel puestu en versu el escritu Eraclitu. Ain pai muchus 
epigramas a el, mu especialmenti ve-1'equi esti: 

Eraclitu soiyo, que me ajorrais parriba ipabaju, 

[desaconpassaos? 
No trebajava pa vosotrus, sinopa los que me conocin a 
Un tiu espa mi tres mili los inumerus [mi. 
dengunu. Estas cosas ahurreu ata de Persefoni. 
I otru as sin: 

Non desarrebrujis ligeru ata el ombrigu 12 ellibru 
dEraclitu elEfesiu: verea es de mu mal passu. 

lobrigura i escurana es sin lus, pew si 7m eniciau 
te guia, mas cram que elpresenteru Sol. 

17. Uvun cincu Eraclitus: el primem esti mesmu; el 
segundu un poeta Kricu, cuya es YAlabdncia a los do^i diosis; el 
terceru un poeta d'elegia de Alicarnassu, al que Calimacu 
conpusu as sin: 

Unupai me cuento, Eraclito, la tu suerti i a mi una 
vinu i me recorde qudntas ve^is dambus a dos [larima 

lobriqueciamus en carava. Pero tupai, 

amigo alicarndssio, muchu tiempu a eris ceni^a 

i los tuyus reissenoris vivirdn, a los qu'el arrepanaol 
de tolas cosas, A.di, nojechard manu. 



12 Quiel izil que no abra el libru de Eraclitu del to, porque es mestel lee-lo 
despacinu. 

El quartu era lesbiu, que tien escritu una estoria 
Macedonia; el quintu un umorista, que de citaredu passo a 
tenel el jeitu. 

A TENTU LA NATURALEZA 



01. SEXT. Adv. math. VII 132: De la razon 13 esta que 
sempri esta no se giielvin los ombris entendeoris ni 
endenantis de vel oyiu ni en oyendu a lo primeru, pos 
enque aconteci to formi la razon esta paicin inespertus, 
enque precuran dunas parabras i dunus hechus tal comu yo 
los despricu sigun la su naturaleza desapartandu ca unu i 
muestrandu comu es. Pero a otrus ombris se les passa 
quantu hazin estuviendu dispiertus, lo mesmizitu que 
quantu se les passa durmiendu 

02. SEXT. Adv. math. VII 133: Por essu es mestel siguil a 
lo < comun, estu es, a lo> corrienti, pos comun es corrienti. 
En huendu la razon comun vivin muchus comu si tuviessin 
un pensaeru propiu. 

03. AET. II 21, 4: [Al tentu el grandol el Sol] l'anchon 
dun pie umanu 14 . 

04. ALBERT. MAGN. De ueget. VI 14, 401: Eraclitu iju que 
si la felicia estuviessi enos dileitis el cuerpu, llamariamus 
felizis a los giies quandu atopan garrubia pa comel-se. 

05. ARISTOCR. Theosoph. 68: Pero s'espurechan d'otra 
norma los qu'estan amanchonaus con sangri, comu si unu 
que en el barru a entrau con barru se lavara: pareceria que 
l'a dau un arrepiu si angunu de los ombris lo alvirtiessi 
hazel assina. Tamien a las estautas estas suprican, comu si 
falaran conas parelis, sin conocimientu dengunu de qualis 
son diosis ni qualis erois. 



Ei creyiu comenienti traduzil Xoyoq por razon ena huer^a los testus, ya que es 
la parabra que mejol espressa el conceutu eraclitiu. 
14 Cf. supra D. L. IX 7: «... que mesmu el Sol es del grandol que pareci». 

06. ARIST. Mete. B 2, 3544 b: El Sol no, comu izi 
Eraclitu, es que seya nuevu ca dia namas, sino sempri es 
nuevu de continu. 

07. ARIST. Sens. 5, 443a: Si tolas cosas que ain humu se 
golvieran, las narizis las destinguirian. 

08. ARIST. EN © 2, 1155b: Eraclitu izi sel lo opuestu 
aconlleganti i de las cosas deferentis original-se una 
bellissima juntura [i tolas cosas bichal sigun la rina]. 

09. ARIST. EN K 5, 1176a: Pos otru agrau es el del 
caballu, del perru i del ombri, lo mesmitu qu'izi Eraclitu 
que los burrus mas bien descogerian las pestis qu'el oru, 
pos es mas agraabri pa los burrus la comia qu'el oru. 

10. ARIST. Mu. 5, 396b: Coyonturas son tolas cosas i no 
toas, aconlleganti deferenti, consonanti disonanti, i de tolas 
cosas unu i d'unu las cosas toas. 

11. ARIST. Mu. 6, 401a 8: Pos tolo que s'arrastra se derigi 
con un golpi, comu izi Eraclitu. 

12. ARIUS DID. apud EUS. PE XV 20, 2: Pa los qu'entran 
enos mesmus rius otras i otras auguas refruyin i las almas 
pola su parti de las umiais se bahean. 

13. ATH. V p. 178f: Pos es mestel qu'el qu'este contentu 
ni bichi encalamau ni enllenu polvu ni se contenti en barru 
sigun Eraclitu. 

13b. CLEM. Al. Strom. I 2, 2: Los guarrus en el barru 
gozan mas qu'en el augua limpia. 

14. CLEM. Al. Protr. II 22, 2: A unus pai les agura 
Eraclitu el efesiu: a los noctivagus, magus, bacantis, 
bacanalis, eniciaus: a unus les amenaca lo d'ultratumba, a 
otrus les es agurau el huegu, pos las cosas que son creyias 
sigun los ombris misterius s'enician sin consagracion. 



15. CLEM. Al. Protr. II 34: Pos si a Dionisu no hazian 
una prossecion i cantavan el inu a las vergiiencas, mas 
desvergoncas sedrian las sus acupacionis: lo mesmu es el 
Adi i Dionisu, polos que les dan arrepius i celebran las 
Lenas. 

16. CLEM. Al. Paed. II 34: De lo que no s'enculta en 
momentu dengunu, comu podria acarval-se unu? 

17. CLEM. Al. Strom. II 8, 1: Pos cosas assina no las 
entiendin la huerca de quantus las atopan, ninque las aigan 
deprendiu las conocin, pero ellus mesmus crein que si. 

18. CLEM. Al. Strom. II 7, 4: Si no aspera, lo inesperau 
no llegaria a encuentral, en huendu inencontabri i despicau. 

19. CLEM. Al. Strom. II 24, 5: Sin sel escapazis d'oyel ni 
habral. 

20. CLEM. Al. Strom. Ill 14, 1: De qu'an veniu a la vida 
quierin tenel tamien los destinus, pero mas entovia 
descansal, i queal detras unus crius pa ungendral destinus. 

21. CLEM. Al. Strom. Ill 21, 1: Muerti es quantu vemus 
estuviendu dispiertus i quantu bichandu dormius suenu. 

22. CLEM. Al. Strom. IV 4, 2: Pos los que landean oru 
mucha tierra escavan i encuentran un poquinu. 

23. CLEM. Al. Strom. IV 9, 7: El nombri de Justicia no 
sabrian, si estas cosas no uvieran. 

24. CLEM. Al. Strom. Ill 16, 1: A los cayius en batalla los 
diosis onran i los ombris. 

25. CLEM. Al. Strom. IV 50: Pos a destinus mayoris 
mayoris suertis tocan. 

26. CLEM. Al. Strom. IV 141, 1: Un ombri de nochi una 
lus s'aciendi pa si mesmu [estuviendu muertu] de qu'apaga 

las sus visionis, pero vivu atopa al muertu soiiandu-se, [de 
qu'apaga las sus visionis], en vela atopa al que duermi. 

27. CLEM. Al. Strom. IV 144, 2: A los ombris aguardan 
de que mueran una crassi cosas no s'asperan ni feguran. 

28. CLEM. Al. Strom. V 9: Pos al qu'opina el que es mas 
opinau conoci, lo vegila: i sin embargu tamien la Justicia 
s'apossessionara de los parioris de mentiras i de los sus 
testigus. 

29. CLEM. Al. Strom. V 60, 4: Pos ligin una cosa namas 
frenti a toas los mejoris, nombreria eterna a las cosas 
mortalis; la mayoria, a la contra, estan tupius comu bestias. 

30. CLEM. Al. Strom. V 14: El mundu esti — el mesmu de 
tos — ni dengunu de los diosis ni de los ombris lo a hechu, 
sino que a siu siempri, es i sedra huegu que siempri vivi, 
que s'aciendi con mesura i s'apaga con mesura. 

31. CLEM. Al. Strom. V 14: Giieltas el huegu: a lo 
primeru mari, i de la mari una meta tierra i otra meta 
tormenta. 

32. CLEM. Al. Strom. V 114: Lo unicu i solu enteligenti 
no quiel i quiel llamal-se nombri de Zeu. 

33. CLEM. Al. Strom. V 115, 1: Lei tamien es el hazel 
casu a la volunta d'unu namas. 

34. CLEM. Al. Strom. V 115, 2-3: Los tontus en oyendu a 
los sordus se parecin; el dichu les atestiga: quandu 
presenterus, folasterus. 

35. CLEM. Al. Strom. V 140, 5-6: Pos es mestel, bien es 
verda, que los varonis qu'aman la sabiduria seyan 
endilgaoris de muchas cosas sigun Eraclitu. 

36. CLEM. Al. Strom. VI 17, 1-2: Pa las almas muerti es 
golvel-se augua i pal augua muerti golvel-se tierra, de la 
tierra naci el augua i del augua Talma. 

37. COL. VIII 4, 4: Si a lo menus creyemus al efesiu 
Eraclitu que dis que los garrapus en el cienu se lavan, las 
avis corral en el polvu o ena ceniza. 

38. D. L. I 23: Paici sigun angunus pai que [Tali] hue el 
primeru en estudial los astrus... i atestigan a favol d'ellu lo 
mesmu Eraclitu que Democritu. 

39. D. L. I 88: En Prieni anduvu Bianti, el de Teutameu, 
cuya parabra val mas que la de los demas. 

40. D. L. IX 1: Lo muchu deprendiu a tenel usu razon 
no ensena, pos a Esiodu le huera bichau i a Pitagora lo 
mesmitu qu'a Jenofani i tamien a Ecateu 15 . 

41. D. L. IX 1: Pos es una cosa es lo enteligenti: entendel 
la menti, la quala govierna to de tolas hormas 16 . 

42. D. L. IX 1: Andava ijiendu qu'Omeru era dinu de sel 
hondeau de los certamin i de sel vareau i Arquilocu lo 
mesmu 17 . 

43. D. L. IX 2: La soberbia es mestel apagal mas qu'a un 
inciendu 18 . 

44. D. L. IX 2: Es mestel que runchi el puebru pola su lei 
lo mesmitu que pola muralla 19 . 

45. D. L. IX 7: Los arrayus el alma no atoparia ahilandu 
enque huera envereau por qualisquia caminu: tan honda 
razon tien 20 . 



15 Vid. supra D. L. IX I. 

16 Ibidem. 

17 Ibidem. 
18 Vid. supra D.L. 1X2. 

19 Tl -j_.„ 



Ibidem. 
20 Vid. supra D.L. 1X7. 

46. D. L. IX 7: A l'opinion llamava malotia sagrd i a la 
vista, enganal-se 2 ' '. 

47. D. L. IX 72: No conjeturemus a boleu sobre las 
cosas enportantis. 

48. Etym. Magn. 198, 23: Assinque el arcu tien el nombri 
de vide?' \ pero la su obra es muerti. 

49. THEOD. PRODR. apud LAZERIUS MiscelL 1754, p. 20: 
Unu pa mi es comu dies mil si el mejol huera. 

49a. HERACLIT. All. 24: Enos mesmus rius ara entramus 
i no entramus, ara semus i no semus. 

50. HlPPOL. Haer. IX 9: Eraclitu izi sel el todu devisibri 
indevisibri, ungendrau inungendrau, mortal imortal, razon 
eternia, pairi iju, dios justu; «De que s'ascucha, no a mi, 
sino a la razon, es enteligenti estal d'alcuerdu en que tolas 
cosas es una unica cosa», izi Eraclitu. 

51. HlPPOL. Haer. IX 9: I que estu no lo sabin tos ni 
estan d'alcuerdu, se queja d'estu pai: no conprendin comu 
huendu de suyu deferenti esta d'alcuerdu consigu mesmu: 
coyontura que retorna justitu comu dun arcu i duna lira. 

52. HlPPOL. Haer. IX 9: El tiempu es un muchachu 
juegandu, bichandu a las tabras: dun ninu es el reinu. 

53. HlPPOL. Haer. IX 9, 4: La guerra de tolas cosas es 
pairi, de toas rei i a unus diosis les assenala, a otrus ombris, 
a unus escravus hazi, a otrus libris. 

54. HlPPOL. Haer. IX 9, 5: Coyontura invisibri mas que la 
visibri rehortia. 

55. HlPPOL. Haer. IX 9: De quantas cosas ai vista, oyiu, 
deprendieru, estas yo prefieru. 



21 Ibidem. 



En griegu las parabras arcu i vida suenan aparecias: fiiog i fiiog al respetivi. 

56. HlPPOL. Haer. IX 9, 5: Del to s'enganan, din pai, los 
ombris ante la conocencia las cosas visibris 
conparantimenti a Omem, el qualu hue de tolos griegus el 
mas enteligenti. Pos a aquel unus zagalis qu'andavan 
espiparrandu piejus enganarun ijiendu, izi: quantas cosas 
viamus i cogiamus, essas las queamus, pero quantas ni 
viamus ni cogiamus, essas llevamus. 

57. HlPPOL. Haer. IX 10, 2: Maestru muchissimas cosas 
hue Esiodu: pai sabin qu'esti muchissimas cosas tenia 
vistas, justu quien el dia i la nochi no conocia, pos es una 
unica cosa. 

58. HlPPOL. Haer. IX 10: Tantu lo giienu comu lo malu 
[es una unica cosa]. Pos los meicus ve-lo i-los, izi Eraclitu, 
cuertandu, recachutandu, en general torturandu a los 
malamenti desvalijaus, piin por ellu na dinus recebil un 
pagu por parti los desvalijaus, trebajandu estas cosas, las 
bichas giienas i las malotias. 

59. HlPPOL. Haer. IX 10: En el batan caminu derechu i 
retuertu (el repiaeru el aparatu llamau caracol en el batan es 
derechu i retuertu, pos parriba i al mesmu tiempu en 
cerculu va diendu giieltas) unu es, izi, i el mesmu. 

60. HlPPOL. Haer. IX 10: Caminu parriba pabaju unu i el 
mesmu. 

61. HlPPOL. Haer. IX 10, 5: La mari, l'augua mas 
espurecha i mas envarbasca, pa los pezis potabri i 
provechosa, pero pa los ombris inpotabri i fatal. 

62. HlPPOL. Haer. IX 10: Imortalis mortalis, mortalis 
imortalis, que vivin la muerti d'aquellus i la vida d'aquellus, 
muertus. 

63. HlPPOL. Haer. IX 10: Pero pal qu'alli anda 
s'alevantan i guardas se giielvin de los que de levanti vivin i 
de los muertus. 

64. HlPPOL. Haer. IX 10: El varal de tolas cosas lo lleva 
el rayu. 

65. HlPPOL. Haer. IX 10: Lo llama [al huegu] mestel i 
hartalgu. 

66. HlPPOL. Haer. IX 10: Pos tolas cosas — izi — el 
huegu en sobreviniendu julgara i arramplara. 

67. HlPPOL. Haer. IX 10: El dios: dia nochi, Iviernu 
Veranu, guerra pas, hartalgu hambri (tolos contrarius: ve-lo 
equi el misteriu), pero va cambeandu, comu el huegu, 
quandu s'amestura con airomas, se mienta sigun el gustu ca 
qual. 

67a. HlSDOSUS SCHOLASTICUS ad Chalcid. In Tim., cod, 
Paris. Lat 8624, s. XII: Assm la calol vital proceenti del sol a 
tolas cosas que vivin suministra la vida. A esti sentil 
Eraclitu acalugandu da el mas mejol pajiu entre la arana i 
Talma, entre la telarana i el cuerpu. Lo mesmitu que la arana 
— izi — en pie en meta la tela sienti quandu facilmenti la 
mosca angun hilinu suyu rumpi i assin palla ligeru corri 
comu doliendu-se de la cortincha, assina Talma el ombri 
lisiona en anguna parti el cuerpu palla rapiu ahila comu sin 
suportal la lision el cuerpu, al qualu firmi i 
proporcionalmenti esta uniu. 

68. IAMB. Myst. I 11: I por essi misteriu verisimilmenti a 
estas cosas remeyus Eraclitu llama, comu van a remeyal del 
to las calamiais i a las almas sanas desvia-las de las cosas 
propias ena nacencia. 

69. IAMB. Myst. V 15: De sacrificius ve-lo equi-los pongu 
dos tipus: unus, d'ombris bien espurechus de tos laus, qual 
ralamenti anguna vezi pai aconteci sobre naidi, comu izi 
Eraclitu, o dunus poquininus ombris que se cuentan conos 
deus duna manu; los otrus, materialis i tal. 

70. IAMB. De anima apud STOB. Flor. II 1, 16: I 11: 
Quantu mejol no izi Eraclitu acostumbral sel juguetinus 
ninus las opinionis umanas! 

71. M. AUR. IV 46: Acordal-se tamien del que s'a olviau 
dandi el caminu lleva. 

72. M. AUR. IV 46: Cono que mas de continu tienin 
sociea cona razon, la governanti de tolas cosas, con ella 
difierin, i las cosas con que ca dia s'encuentran, estas les 
paicin estranas. 

73. M. AUR. IV 46: No ai que hazel i habral comu 
durmientis, porque mesmu entuencis parecemus hazel i 
habral. 

74. M. AUR. IV 46: No ai que sel comu ijus de papa, estu 
esta polo cram, sigun tenemus aprendiu. 

75. M. AUR. VI 42: Tamien los que descansan — creu 
qu'Eraclitu izi — son laboraoris i colaboraoris de lo que en 
el mundu passa. 

76. MAX. Tyr. IV 4 h: Vivi el huegu pola muerti la tierra 
i el airi vivi pola muerti el huegu, el augua vivi pola muerti 
el airi, la tierra pola del augua. 

PLU. De E 18, 392 c: La muerti el huegu, nacencia pal 
airi, tamien la muerti el airi, nacencia pal augua. 

M. AUR. VI 42: Que la muerti la tierra genera augua i la 
muerti l'augua genera airi i la del airi huegu i al reves. 

77. NUMEN. apud PORPH. Antr. 10: Por essi misteriu 
tamien Eraclitu pa las almas assenala que es un gozu o 
muerti golvel-se auguas, pero es un gozu pa ellas la caia a la 
nacencia. En otru sitiu pai, pola su parti, assenala que 
mosotrus vivil es la muerti d'aquellus i que vivil aquella es la 
muerti de mosotrus. 

78. ORIGENES, Cels. VI 12: Pos el caraiti umanu no tien 
conocimientu, mentris qu'el devinu si. 

79. ORIGENES, Cels. VI 12: El ombri embeci oyi del 
geniu lo mesmitu qu'el zagal del ombri. 

80. ORIGENES, Cels. VI 42: Es prejisu vel la guerra comu 
algu comun, la justicia comu una rina i tamien tolas cosas 
comu nacias por rifia i nessecia. 

81. PHLD. RJi. I c 57, 62: La eniciacion los habraoris tien 
tolos prencipius teoricus canteaus pa estu i, sigun Eraclitu, 
es endilgaora los cuchillus. 

82. PL. Hp. Ma. 289 a: El mas lindu de los monus es 
repunanti en conparanca cona especii los ombris. 

83. PL. Hp. Ma. 289 b: El mas enteligenti de los ombris 
ante dios se paici al monu lo mesmu en sabiduria qu'en 
belleza que en tolas demas cosas. 

84. PLOT. Enn. IV 8, 1: Lo qu'esta cambeandu de 
continu para i una cansera es pa los mesmus briegal i 
obeecel. 

85. PLU. Cor. 22, 224 c: Contra l'animu es esbariciosu 
runchal, pos lo que quia, por una alma lo merca. 

86. PLU. Cor. 38, 232 d: Pero la huerca las cosas devinas, 
sigun Eraclitu, por desconfianca escapa al no conocel-se. 

87. PLU. De a/dd. Poet, 9, 28 d; De a/dd. 7 41 a: El ombri 
torpi gusta d'acerrupal-se por causa de toa razon. 

88. PLU. Consol. ad Apoll. 10, 106 e: Lo mesmu i en ellu 
mesmu vivienti i muertu i lo dispiertu i lo durmienti i nuevu 
i vieju, pos estas cosas conpuestas son aquellas i aquellas 
otra vezi conpuestas estas. 

89. PLU. De superst. 3, 166 c: Eraclitu izi avel pa los que 
estan dispiertus un mundu unicu i comun, pero que ca unu 
de los que duermin se desaparta a unu propiu. 

90. PLU. De E 8, 388 d: I descambeu huegu tolas cosas i 
huegu de toas ellas comu del oru las mercancias i de las 
mercancias el oru. 

91. PLU. De E 18, 392 b: Pos en un riu no s'es escapas de 
metel-se dos vezis en huendu el mesmu sigun Eraclitu ni 
del sel mortal dos vezis apropinqual-se sigun el tempru 
[d'ella], sino por agudeza i velocia cambiu s'espolia i otra 
ves se junta, (mejol dichu, ni otra ves ni despues, sino qu'a 
la pal se conpon, para, se va pai i vien). 

92. PLU. De Pyth. or. 6, 397 a: La Sibila sonandu con boca 
arrepia, sigun Eraclitu, sin risa ni perijilera ni pinga con 
ingiientis arcanca los mil anus cona vozi pel dios. 

93. PLU. De Pyth. or. 18, 404 d: El senol, cuyu tempru 
esta enos Delfus, ni habra ni enculta sino assenala. 

94. PLU. De exit 11 604 a: Pos el Sol no idra por cima las 
sus midias, si no las Erinias, guardas la justicia, lo 
descubririan. 

95. PLU. Symp. Ill 1, 644 f: Pos la inorancia es mejol 
ascondel, pero es trebajosu en holgoriu i junta el vinu. 

96. PLU. Symp. IV 4, 4 669 a: Cadavis, mas hondeabris 
que los estiercus. 

97. PLU. An seni 7, 787 c: Pos los perrus lairan a quien no 
conocin. 

98. PLU. Fac. Eun. 28, 943 d: Las almas estan agusmandu 
pol Adi. 

99. PLU. Aq. et ign. 7, 957 a: Si no uviera Sol, a causa de 
las otras estrellas, averia nochi. 

100. PLU. Quaest. Plat. 8 4, 1007 d: Las estacionis las que 
train tolas cosas sigun Eraclitu, ec. 

101. PLU. Adv. Co/ 20, 1118 c: Precure entendel-me a mi 
mesmu. 

101a. PLB. XII 27, 1: Pos los ojus son testigus mas 
prejisus que los oyius. 

102. PORPH. Ad II. (Od) ad A 4: Pal dios hermosas las 
cosas lo mesmu giienas que justas, pero los ombris tienin 
supuestu que unas son injustas i otras justas. 

103. PORPH. Ad II. (Od.) ad H 200: Pos comun es 
prencipiu i fin ena periferia el reondel. 

104. PROCL. In Ale. I 525, 21: Pi qual es el calapatriscu o 
cabeca d'ellus? Hazin casu a los cantoris popularis i gastan 
del hotril comu maestru sin vel que «la mayoria son malus, 
pero poquinus giienus». 

105. Schol. Horn. A T ad 2 251: Eraclitu ve-lo elli dis que 
Omeru era astrologu. . . 

106. SEN. Ep. XII 7: Un unicu dia es pa tos igual. 

107. S. E. M. VII 126: Malus testigus son pa los ombris 
los ojus i los oyius de los que tienin almas estrangeras. 

108. STOB. F/or. Ill 1, 174: D'Eraclitu. De quantus ei 
ascuchau razonis, dengunu llega ata el puntu de sabel que lo 
enteligenti esta desapartau de tolas cosas. 

109. STOB. F/or. Ill 1, 175: Ascondel la inorancia val mas 
que trae-la al meyu. 

110. STOB. F/or. Ill 1, 176: Pa los ombris que les 
acontecan quantas cosas quierin no es lo mejol. 

111. STOB. Flor. Ill 1, 177: La malotia hazi a la salu duci, 
lo malu a lo giienu, la hambri a la hartera, la cansera al 
descansiu. 

112. STOB. Flor. Ill 1, 178: Tend entendimientu es la 
mayol vertu, lo mesmu que la enteligencia es izil la verda i 
haze-la huendu tentigu conformi a la naturaleza. 

113. STOB. Flor. Ill 1, 179: Comun es a tos el tenel 
entendimientu. 

114. STOB. Flor. Ill 1, 179: Razonandu con calapatriscu ai 
que eshorcal-se eno comun de tos, mesmitamenti comu ena 
lei la cia i muchu mas eshorcamenti, pos se crian tolas leis 
umanas en baju duna devina namas, pos puei en tantu en 
quantu quiel i basta a tos i esta de mas. 

115. STOB. Flor. Ill 1, 180: Del alma es una razon que 
s'umenta a si propia. 

116. STOB. Flor. Ill 5, 6: A los ombris tos les enteressa 
conocel-se a si mesmus i tenel entendimientu. 

117. STOB. Flor. Ill 5, 7: Un ombri, quantis que 
s'enborracha, es llevau pun muchachu lampinu 
entrapetandu, sin tomal-se cuenta de pondi va, porque tien 
umia Talma. 

118. STOB. Flor. Ill 5, 8: Comu una luza Talma seca es la 
mas enteligenti i mejol. 

119. STOB. Flor. IV 40, 23: La manera de sel es pal ombri 
su geniu. 

120. STR. I 6: Pero mejol Eraclitu i mas a lo omericu 
mesmu mentandu por vezi del articu a la Ossa: arrayus la 
urora i la tardi es la Ossa i, frenti por frenti la Ossa, el 
hincon el craru Jupiti. Pos es el articu hincon de saliente i 
ponienti, no la Ossa. 

121. STR. XIV 25: Les convien a los efesius mayol d'ea 
ahorcal-se tos i dejal a los lampinus la cia, los que 
avientarun a Ermodoru, el ombri mas aparenti qu'ellus, 
palruceandu: «Que no aiga dengunu mas aparenti que 
mosotrus, si no, que seya en otra parti i tamien entre otras 
gentis». 

122. SuiD. s. v. afKpia^arsTv: Acercamientu. 

123. THEMIST. Or. V 69 a-b: A la naturaleza, sigun 
Eraclitu, le gusta encultal-se. 

124. THPHR. Metaph. 15: Inrazonabri les pareceria a 
aquellus, si entre que el cielu enteru i toas i ca una las sus 
partis estan en ordin i con razon, tamien con hormas, 
huerzas i roangas, enos prencipius altoncis talmenti na, sino 
que comu ^upia caia a boleu, dis Eraclitu, sel el mas bellu 
mundu. 

125. THPHR. Vert. 9: Tamien el ciceon 2j se desconpon 
en no removiendu-lo. 

126. Tz. Schol. ad. exeg. II. p. 126 Herm: Las cosas frias se 
calientan, lo calienti s'enfria, lo umiu s'enseca, lo secu 
s'umedeci. 



El kykeon era una especii gaspachu que llevava bagus ceva, quesu i vinu 
arrebrujau. 

OTRUS FRAGMENTUS 24 



126a. ANATOL. De decade p. 36 Heiberg: Conformi a la 
razon de las estacionis, s'esprica la ebdomada pola Luna, 
pero se destribui polas Ossas, dambas sena de Memoria 
imortal. 

126b. ANONYM, in Plat. Theaet. 152 e (Berliner Klassikertexte 
2, 71, 12): Epicarmu, que tuvu sociea conos pitagoricus, 
tien pensas otras cosas pai sorprendentis a tentu la razon de 
lo que umenta. Escruquea conformi a lo d'Eraclitu «d'otra 
manera lo otru i lo otru siempri umenta pa lo que sedria 
haltu». Assinque si dengunu deja de fruyil i mual el espetu, 
las essencias se hadran agora unas, despues otras formi el 
fruju continu 25 . 

127. ARISTOCRITUS Theos. 69: El mesmu iju a los egicius: si 
ain diosis, pa que los alamentais? Ya que los alamentais, no 
los tengais por diosis. 

128. ARISTOCRITUS Theos. 74: Que Eraclitu de que vidu a 
los griegus entriegandu ofrendas a los diosis iju: a las imagin 
los diosis suprican, no ascuchan, comu si ascucharan, no 
concein, como si [conceyeran], no [recraman, como si] 
recramaran. 

129. D. L. VIII 6: Pitagora, el de Nesarcu, platico la 
envestigacion mas que tolos ombris i, de que descogio, hizu 
estus librus a la enteligencia, sabihondes i socochoneria de 
si propiu. 



24 Aqui se arrecogin algotrus fragmentus atribuius a Eraclitu, enque la critica los 
consieran d'otrus utoris, pos son testus tracamundeaus con otrus escrevioris, 
arrendus, imitacionis o farsus. 

25 Esti testu s'alcuentra mu escachau i haltan muchas letras. La traducion sigui la 
recriacion los editoris. 

130. Gnomol. Monac. Eat. 119: No convien qu'el risoriu seya 
de mou i manera que tu mesmu parecas un risoriu. 

131. Gnomol. Paris, n. 209: Eraclitu dizia que l'opinion, 
enpataratamientu el avanci. 

132. Gnomol. Vatic. 743 n. 312: Las onras a diosis i ombri 
escravituan. 

133. Gnomol. Vatic. 743 n. 313: Los malus ombris, 
alversarius de las cosas verdaeras. 

134. Gnomol. Vatic. 743 n. 314: La educacion ca dia es pa los 
que estan educaus. 

135. Gnomol. Vatic. 743 n. 315: Izia qu'el caminu mas cortu 
a la giiena opinion es sel giienu. 

136. Schol. Epicteti Bodl, p. LXXI Schenkl: De Eraclitu es: 
las almas caias en guerra mas espurechas que enas malotias. 

137. STOB. Eel. I 5, 15: Escrevi assinita: «Pos esta la suerti 
por tos laus...». 

138. Cod. Paris. 1630 s. XIV f 191 1 : Del filosofu Eraclitu 
contra la vida: Que andil de vida destra^aria unu ec. 

NUEVUS FRAGMENTUS 26 



a. P. Oxy. 3710 43-47: Eraclitu: En aconllegandu los mesis, 
tres dias siguius no se muestra (la luna 27 ) — vispera, 
novicionis, sotru dia — : mua, a vezis mas dias, a vezis 
menus. 

b. P. Oxy. 3710 7-11: La luna que apareci al segundu dia 28 , 
se hazi luna llena al decimu-sestu, en catorzi dias; 
arrecupera lo perdiu (sc. el tiempu) en trezi dias. 



Estus dos testus aparecin en un papiru atopau d'Ossirrincu (P. Oxy. LIII 3710) 
en baju el nombri de Eraclitu. 

Meis entendiu aquina comu luna crecienti. 
28 De las novicionis. 

Entroducion I 

Eraclitu pag. 7 

A tentu la naturaleza pag. 17 

Otrus fragmentus pag. 31 

Nuevus fragmentus pag. 33 

